मदन मोहन शर्मा—मदन मोहन शर्मा होर अंग्रेजी दे प्रोफैसर न पर डोगरी इन्दी मात्तरी भाशा ऐ। एह् डोगरी च साहित्य रचना करना बड़ा भारी गौरव ते फखर समझदे न। एह् नमीं पीढी दे गद्य-लेखकें दा पथ-प्रदर्शन अपने गद्य-साहित्यै दुआरा करा करदे न। मदन मोहन होर बहुमुखी प्रतिभा दे कलाकार न। इन्दे च इक उच्चा एकांकीकार, इक बरीकबीन क्हानीकार इक सुलझेदा निबन्धकार ते इक मनोविग्यानिक उपन्यासकार चौक्की मारियै बैठे दा ऐ जेह़्‌दे थमां डोगरी साहित्य-संसार जिन्नियां मेदां रक्खे थोडियां न। इ’दे वर्णन टकोदे मजेदार रसीले, मनै लग्गने आले ते मनोविग्यानक सचाइयें दे प्रदर्शक हुन्दे न। इन्दियें क्हानियें दे पात्तर जीन्दे-जागदे ते डुग्गर दी धरती कन्ने सरबन्ध रखने आले हुन्दे न। इन्दियां क्हानियां आले-दुआले दे सच्चे ते सभावक जन-जीवन थमां लेदियां हुन्दियां न। लोकेंगी इक शकायत बी जरूर ऐ जे प्रो.साहब ने अपने उपन्यासें, एकांकियें ते निबन्धें च जिन्ना डुग्गर दे प्हाड़ी जीवन गी चित्रित कीता, उन्ना शैह्‌री जीवन गी नेईं।